Knut Arild Hareide (Kristelig Folkeparti), 2009-02-24:
Eg er glad for at forslaget frå Framstegspartiet sine representantar ikkje kjem til å bli vedteke i dag. Det er fordi Kristeleg Folkeparti er sterkt ueinig i – som det står i forslaget her – at tilbod og etterspurnad eignar seg betre enn lovverk til å regulere opningstidene. Skulle me ha følgt denne linja, ville me ha fått tilstandar som svært få ønskjer. Heller ikkje næringslivet sjølv ønskjer det. For kva ville det bety, og kva ville det føre til? Jo, alle butikkar kunne halde ope alltid – heile påska, heile pinsa, alle butikkar kunne halde ope heile jula, 1. juledag og 2. juledag, og me kunne hatt full handlerunde på 17. mai. Alle dagar ville blitt like – ikkje noko unntak. Eg trur at svært få ønskjer å ha det på den måten. Fullt frislepp er derfor ikkje vegen å gå. Me er ikkje tente med ei utvikling som endar opp med at alle skal halde ope på søndagar. Eg trur det er viktig at me fokuserer på korleis me kan skjerme denne dagen som ein annleis dag, korleis me kan skjerme om den kollektive fritida. Kristeleg Folkeparti er einig i at det trengst ein gjennomgang av § 5 i lov om heilagdagar og heilagdagsfred, men me har eit heilt anna utgangspunkt enn Framstegspartiet, som altså vil slette heile paragrafen. I staden for fullt frislepp er det nok heller ein trong etter klårare avgrensingar, slik at intensjonen med lova blir gjort tydelegare. § 5 i lov om heilagdager og heilagdagsfred som blei vedteken i 2003, slår fast at faste utsalsstader som sel varer til forbrukarar, skal vere stengde på søndagar. Revideringa av lova førte til ei endring i unntaksreglane om sal av blomar og plantar på søndagar. Endringa var frå «salg av blomster og planter», slik det hadde stått i den gamle lova, til «utsalgssteder som i det vesentlige selger blomster, planter og andre hageartikler». Departementet meinte dette var ei vidareføring av unntaket frå den tidlegare opningstidslova, men endringa i ordlyden har ført til at det har blitt opna for eit vidare omfang av unntaket. Men dei siste åra har me sett at einskilde kjeder og butikkar held utsalsstadene opne sju dagar i veka. I realiteten har desse utsalsstadene eit vareutval som går langt utover det å selje plantar og blomar. Dei fleste av desse varehusa og butikkane konkurrerer med jernvarebutikkar, byggevareutsal, gaveutsal og vanlege blomehandlarar. Dette skaper ulike konkurransevilkår, og det gjer sitt til å undergrave lova. Dette meiner Kristeleg Folkeparti at det må ryddast opp i. Denne saka blei diskutert i Stortinget i februar 2008 i samband med eit representantforslag frå Kristeleg Folkeparti. Den gongen var både regjeringspartia og statsråd Trond Giske svært tydelege på at ein ikkje ønskte ei utgliding. Haldninga den gongen var at ein måtte følgje situasjonen nøye og eventuelt gripe inn dersom det blei naudsynt. Kristeleg Folkeparti ønskjer å ta vare på søndagar og heilagdagar som annleis dagar. Me ønskjer å verne om kollektiv fritid for dei mange som jobbar i servicenæringa, og som me veit har lange arbeidsdagar dei andre dagane i veka. Kristeleg Folkeparti meiner det er naudsynt å gjere lova tydeleg ved å utarbeide forskrifter som hindrar omgåing av opningstidslova. Ein ting er heilt sikkert: Fullt frislepp, som Framstegspartiet foreslår, er det svært få som ønskjer seg. Til slutt vil eg ta opp Kristeleg Folkeparti sitt forslag i innstillinga.